Дом Левінсона

Дом Левінсона — будынак у гістарычным цэнтры Магілёва. Размешчаны па Ленінскай вуліцы, 5/2. Гісторыя Пабудаваны ў другой палове XIX ст. на вул. Вялікай Садовай пабудаваны як жылы будынак. Належаў Э. З. Левінсону. На першым паверсе размяшчалася аптэка Э. З. Левінсона, на другім — жылыя пакоі. У 1922 г. дом прызнаны безгаспадарным, нацыяналізаваны і ўзяты на ўлік Гарадскім жыллёвым камітэтам. У 1923 г. перададзены пад жыллё. На першым паверсе тут размяшчалася 1-я Саваптэка, на другім — жылыя памяшканні (2 кватэры на 7 пакояў). У 1927 г. у доме абвалілася столь і з’явіліся расколіны ў тыльнай сцяне. У 1928—1929 гг. праведзены капітальны рамонт. У час Вялікай Айчыннай вайны 1941—1944 гг. будынак быў пашкоджаны. Адноўлены ў канцы 1940-х гг. і выкарыстоўваўся ў ведамстве Гаржылкамунгаса як камунальнае жытло. Пасля адсялення жыльцоў у сярэдзіне 1980-х гг. будынак быў занядбаны і знаходзіўся ў аварыйным стане. Прыватызаваны ў 1998 г. Згодна з дазволам Міністэрства культуры ад 9 ліпеня 2003 г. № 01-07/2003 у ходзе рэканструкцыі надбудавана мансарда з трохвугольным франтонам. У 2009—2012 гг. пасля рэстаўрацыі і капітальнага рамонту тут размясціліся адміністрацыйна-гаспадарчыя аб’екты ТАА «Велес-К» Архітэктура Помнік архітэктуры эклектыкі. Дамы № 3, 5/1 і 5/2 ствараюць адзіны комплекс забудовы з будынкам былой гарадской управы (№ 1). Дом № 5/2 уяўляе сабой двухпавярховы, прамавугольны ў плане цагляны будынак. Накрыты двухсхільным дахам, крытым бляхай. Гладкая сцяна фасада члянёна прамавугольнымі аконнымі праёмамі, на другім паверсе дэкарыравана прамавугольнымі нішамі і падаконнымі плітамі. Паверхі падзелены міжпавярховым прафіляваным гзымсавым паяском. Унутранная планіроўка анфіладная. Зноскі Літаратура Збор помнікаў гісторыі і культуры Беларусі / АН БССР. Ін-т мастацтвазнаўства, этнаграфіі і фальклору; Рэд. кал.: С. В. Марцэлеў (гал. рэд.) і інш. — Мн.: БелСЭ, 1986. — Магілёўская вобласць. — 408 с., іл. Спасылкі На Вікісховішчы ёсць медыяфайлы па тэме Дом Левінсона